CELEX: 32019D0844
Language: fi
Date: 2019-05-14 00:00:00
Title: Neuvoston päätös (EU) 2019/844, annettu 14 päivänä toukokuuta 2019, neuvoston pääsihteerin käyttämästä toimivallasta Euroopan pääsyyttäjän tehtävään hakeneiden henkilöiden neuvostolle toimittamien valitusten osalta

24.5.2019   
               
               
                  FI
               
               
                  Euroopan unionin virallinen lehti
               
               
                  L 138/82
               
            
         NEUVOSTON PÄÄTÖS (EU) 2019/844,
         annettu 14 päivänä toukokuuta 2019,
         neuvoston pääsihteerin käyttämästä toimivallasta Euroopan pääsyyttäjän tehtävään hakeneiden henkilöiden neuvostolle toimittamien valitusten osalta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiiviimmän yhteistyön toteuttamisesta Euroopan syyttäjänviraston (EPPO) perustamisessa annetun asetuksen (EU) 2017/1939 14 artiklan 3 kohdassa tarkoitetuista valintalautakunnan toimintaa koskevista säännöistä 13 päivänä heinäkuuta 2018 annetun neuvoston täytäntöönpanopäätöksen (EU) 2018/1696 (1) ja erityisesti sen liitteessä olevan VI säännön 1 kohdan ja VII säännön 1 kohdan,
         ottaa huomioon Euroopan unionin virkamiehiin sovellettavat henkilöstösäännöt ja unionin muuhun henkilöstöön sovellettavat palvelussuhteen ehdot, jotka on vahvistettu neuvoston asetuksella (ETY, Euratom, EHTY) N:o 259/68 (2), jäljempänä ’henkilöstösäännöt’, ja erityisesti niiden 2 artiklan ja 90 artiklan 2 kohdan,
         sekä katsoo seuraavaa:
         
                     (1)
                  
                  
                     Täytäntöönpanopäätöksen (EU) 2018/1696 liitteessä, jäljempänä ’valintalautakunnan toimintaa koskevat säännöt’, olevan VI säännön 1 kohdan mukaan Euroopan pääsyyttäjän nimittämistä koskevasta valintamenettelystä pois suljetut hakijat voivat toimittaa neuvostolle henkilöstösääntöjen 90 artiklan 2 kohdassa tarkoitetun valituksen.
                  
               
                     (2)
                  
                  
                     Valintalautakunnan toimintaa koskevien sääntöjen VII säännön 1 kohdan mukaan ehdokkaat, joita ei valita Euroopan pääsyyttäjän nimittämisestä vastaavan valintalautakunnan laatimaan pätevien ehdokkaiden esivalintaluetteloon, voivat toimittaa neuvostolle henkilöstösääntöjen 90 artiklan 2 kohdassa tarkoitetun valituksen.
                  
               
                     (3)
                  
                  
                     Henkilöstösääntöjen 2 artiklassa edellytetään, että kukin toimielin määrää henkilöt, jotka kyseisessä toimielimessä käyttävät henkilöstösäännöissä annettua toimivaltaa, mukaan lukien henkilöstösääntöjen 90 artiklan 2 kohdassa säädetty nimittävän viranomaisen toimivalta.
                  
               
                     (4)
                  
                  
                     Euroopan unionin toiminnasta tehdyn sopimuksen 240 artiklan 2 kohdan ensimmäisen alakohdan mukaisesti neuvostoa avustaa pääsihteeristö, jota johtaa pääsihteeri.
                  
               
                     (5)
                  
                  
                     Neuvoston pääsihteerin olisi käytettävä nimittävän viranomaisen toimivaltaa sellaisten, henkilöstösääntöjen 90 artiklan 2 kohdassa tarkoitettujen valitusten osalta, jotka Euroopan pääsyyttäjän nimittämistä koskevaan valintamenettelyyn osallistuvat ehdokkaat ovat valintalautakunnan toimintaa koskevien sääntöjen VI säännön 1 kohdan ja VII säännön 1 kohdan nojalla toimittaneet neuvostolle,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Neuvoston pääsihteeri käyttää neuvoston puolesta ja sen alaisuudessa henkilöstösääntöjen 90 artiklan 2 kohdassa annettua nimittävän viranomaisen toimivaltaa sellaisten valintalautakunnan toimintaa koskevien sääntöjen VI säännön 1 kohdan ja VII säännön 1 kohdan nojalla neuvostolle toimitettujen valitusten osalta, jotka ovat tehneet ehdokkaat, jotka on suljettu pois valintamenettelystä tai joita ei ole valittu Euroopan pääsyyttäjän nimittämisestä vastaavan valintalautakunnan laatimaan pätevien ehdokkaiden esivalintaluetteloon.
         
         
            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 14 päivänä toukokuuta 2019.
            
               
                  Neuvoston puolesta
               
               
                  Puheenjohtaja
               
               P. DAEA
            
         
         
            (1)  EUVL L 282, 12.11.2018, s. 8.
         
            (2)  EYVL L 56, 4.3.1968, s. 1.